Na osnovu Zakona o inovacionoj djelatnosti (Službeni list Crne Gore br. 82/20), Strategije pametne specijalizacije Crne Gore 2019-2024, Operativnog programa za implementaciju Strategije pametne specijalizacije Crne Gore (2021-2024), Strateškog plana razvoja Naučno-tehnološkog parka Crne Gore, Pravilnika o postupku, načinu i uslovima davanja u zakup poslovnih prostora po osnovu Javnih poziva za prijem stanara br.01/24-394 od 01.07.2024. godine, Pravilnika o bližim kriterijumima za obrazovanje i način rada Komisije za evaluaciju prijava po osnovu Javnih poziva za prijem stanara br. 01/24-395 od 01.07.2024. godine, Pravilnika o obliku i sadržaju elektronskog registra evaluatora br. 01/24-396 od 01.07.2024. godine, Odluke Odbora direktora br. 01/24-397 od 01.07.2024. godine i Zaključka Vlade Crne Gore br. 08-011/24-3862/2 od 04.07.2024. godine, Naučno-tehnološki park Crne Gore d.o.o. (u daljem tekstu: „NTP CG”) objavljuje:

**JAVNI POZIV**

**komplementarnim organizacijama za prijem stanara u**

**Naučno-tehnološki park Crne Gore**

1. **UVOD:**

NTP CG d.o.o. osnovan je u partnerstvu Vlade Crne Gore i Univerziteta Crne Gore, uz zajedničku viziju da postane ključno mjesto na kojem će se spajati inovativni i kreativni pojedinci i projekti, uz intenzivnu saradnju naučnoistraživačke i privredne zajednice, a sve u cilju stvaranja jakog inovaciono-preduzetničkog ekosistema zemlje. Više informacija na [www.ntpark.me](http://www.ntpark.me).

NTP CG osnovan je u svrhu postizanja sljedećih ciljeva:

* Unaprjeđenje inovaciono**-**preduzetničkog ekosistema u Crnoj Gori;
* Razvoj programa podrške za startapove/spinofove i timove sa inovativnim potencijalom, kao i pravnim licima koja obavljaju inovacionu i naučnoistraživačku djelatnost;
* Podrška razvoju digitalnih rješenja u različitim sektorima ekonomije;
* Podrška u komercijalizaciji inovativnih proizvoda i/ili usluga, kao i izvoza;
* Saradnja sa akademskim, istraživačkim i razvojnim institucijama u cilju komercijalizacije istraživanja i promocije preduzetništva;
* Uspostavljanje efikasnije saradnje između javnog sektora, biznis i akademske zajednice, radi unaprjeđenja poslovnog ambijenta Crne Gore;
* Unaprjeđenje saradnje u upravljanju intelektualnom svojinom i transferom tehnologija.

U skladu sa pravnim i strateškim okvirom usmjerenim na razvoj inovaciono**-**preduzetničkog ekosistema u Crnoj Gori, NTP CG objavljuje Poziv za prijem stanara komplementarnim organizacijama, radi ostvarivanja sljedećih ciljeva:

* Ubrzan razvoj, sticanje novih znanja i vještina pojedinaca / timova / organizacija za potrebe tržišnog nastupa, kroz procese umrežavanja i generisanja novih poslovnih projekata;
* Stimulisanje pokretanja i/ili razvoja biznisa od strane komplementarnih organizacija;
* Upravljanje intelektualnom svojinom i transferom tehnologija u cilju podsticanja komercijalizacije naučnoistraživačkih rezultata;
* Kreiranje i razvoj inovativnih proizvoda, usluga i procesa u oblasti visokih tehnologija sa potencijalom za rast i otvaranje novih visoko kvalifikovanih radnih mjesta;
* Stimulisanje izvoza inovativnih proizvoda i usluga;
* Povezivanje članova NTP sa akterima inovaciono-preduzetničkog ekosistema u zemlji i inostranstvu.
1. **PRAVO UČEŠĆA:**

Pravo učešća po ovom Javnom pozivu imaju komplementarne organizacije kojima se smatraju pravna lica koja pružaju podršku subjektima inovacione djelatnosti, odnosno organizacije koje obavljaju aktivnosti koje mogu biti podrška NTP CG u ostvarivanju strateških ciljeva opisanih u ovom Javnom pozivu kao i svim stanarima, kao što su:

* Treninzi i edukacija;
* Mentorske usluge;
* Marketing usluge;
* Konsalting usluge;
* Istraživanje i razvoj;
* Organizacija skupova, seminara, konferencija i sl.;
* Usluge povezivanja i umrežavanja sa domaćim i međunarodnim poslovnim partnerima;
* Programi internacionalizacije poslovanja.
	1. **Komplementarne organizacije** mogu učestvovati na ovom Javnom pozivu pod uslovom da imaju razvijen plan aktivnosti/program usmjeren na podršku stanarima NTP CG. Djelokrug rada komplementarnih organizacija ne smije biti konkurentan djelokrugu rada NTP. Sve usluge koje bi komplementarne organizacije pružale stanarima NTP-a moraju biti dostupne bez naknade.

Pored navedenog, komplementarne organizacije moraju ispunjavati i sljedeće uslove:

* posluju kao organizacije i pružaju predmetne usluge duže od 3 godine;
* njihove poslovne aktivnosti odgovaraju ciljevima NTP CG (podrška razvoju i komercijalizaciji istraživanja, zapošljavanju, rastu prihoda i izvoza, poslovnom umrežavanju i slično.);
* njihovi tehnički, logistički i poslovni zahtjevi odgovaraju resursima kojima NTP CG raspolaže;
* svojim aktivnostima ni na koji način ne ugrožavaju ili kompromituju aktivnosti NTP CG ili članova NTP CG to jest ne rade protiv interesa NTP CG ili stanara NTP CG;
* redovno izvršavaju obaveze plaćanja poreza i doprinosa na lična primanja, poreza na dobit pravnih lica i poreza na dodatu vrijednost, odnosno redovno izmiruju reprogramirane poreske obaveze;
* zakonski zastupnik nije osuđivan za krivična djela protiv privrede i protiv životne sredine, za krivično djelo primanja ili davanja mita i krivično djelo prevare.
1. **DOSTUPNE USLUGE PODRŠKE NAUČNO-TEHNOLOŠKOG PARKA CRNE GORE:**
	1. **Infrastrukturna podrška**

Infrastrukturna podrška podrazumijeva korišćenje raspoloživog poslovnog prostora u objektu NTP CG, bul. Mihaila Lalića bb, 81000 Podgorica, koja se sastoji od:

* + 1. Osnovnih usluga:
* kancelarijskog multifunkcionalnog prostora;
* „co-working“ prostora;
* kongresnog centra i sala za sastanke;
* pristupa brzom internetu i ostalim savremenim tehnološkim instalacijama.
	+ 1. Posebnih usluga:
* ograničenog broja garažnih i spoljnih parking mjesta;
* magacinskog prostora;
* ostalih zajedničkih prostora (teretana, igraonica za djecu i dr.).

Paket usluga se stavlja na korišćenje na određeno vrijeme do 5 (pet) godina. Poslovni prostor će se popunjavati sukcesivno u skladu sa dostupnim infrastrukturnim kapacitetima NTP CG.

1. **NAČIN KORIŠĆENJA USLUGA PODRŠKE:**
	1. Definisane usluge mogu koristiti komplementarne organizacije čije prijave su ocijenjene pozitivno i rangirane u skladu sa definisanim kriterijumima evaluacije i selekcije (Tačka 7) i dostupnim infrastrukturnim kapacitetima NTP CG.
	2. Tržišna vrijednost infrastrukturnih usluga definisana je Odlukom o cijeni infrastrukturnih usluga NTP CG.
	3. Naučno-tehnološki park Crne Gore stavlja usluge podrške iz tačke 3.1.1. na raspolaganju komplementarnim organizacijama u maksimalnom trajanju do 5 godina pod sledećim uslovima:
* Komplementarne organizacije plaćaju 66% defnisane vrijednosti infrastrukturnih usluga za vrijeme trajanja Ugovora o zakupu.

Dio za koji je umanjena cijena, za subjekte koji obavljaju privrednu/ekonomsku djelatnost, bez obzira na njihov pravni status i način na koji se finansiraju, smatraće se “de minimis” pomoći (državna pomoć male vrijednosti), te će ovi korisnici biti u obavezi da postupaju u skladu sa Pravilnikom o listi pravila državne pomoći („Službeni list CG“, br. 35/14, 02/15, 38/15, 20/16, 33/20, 38/20, 130/20, 44/21, 15/22, 52/22 34/23, 57/23, 115/23, 26/24), kao i u skladu sa odredbama iz zakonskih akata kojima se ova oblast reguliše. Ukupan iznos pomoći male vrijednosti (de minimis) koja se dodjeljuje jednom korisniku ne smije kumulativno prelaziti 300.000,00 € tokom bilo kojeg perioda od tri fiskalne godine. Popunjen Obrazac izjave za pomoći male vrijednosti potrebno je dostaviti NTP CG d.o.o. prije potpisivanja Ugovora o zakupu prostora u NTP CG. Davalac državne pomoći – Naučno-tehnološki park Crne Gore d.o.o, biće u obavezi da podatake o dodijeljenoj de minimis pomoći unese u odgovarajući registar državne pomoći kod Agencije za zaštitu konkurencije (AZZK).

* 1. Infrastrukturne usluge iz tačke 3.1.2. (koje se odnose na: ograničeni broja garažnih i spoljnih parking mjesta) naplaćivaće se u punom iznosu koji je definisan Odlukom o cijeni infrastrukturnih usluga NTP CG.
	2. Ostale infrastrukturne usluge is tačke 3.1.2. (koje se odnose na: uslovni pristup specijalizovanim laboratorijama; usluge magacinskog prostora i ostalih zajedničkih prostora (teretana, igraonica za djecu i dr.)) naplaćivaće se u punom iznosu koji će biti naknadno definisan Odlukom o cijeni ostalih posebnih infrastrukturnih usluga NTP CG.
	3. Troškovi režije (*električna energija, voda, obezbjeđenje, održavanje higijene i dr.*) će biti posebno obračunavani i naplaćeni u skladu sa Odlukom o cijeni infrastrukturnih usluga NTP CG.
1. **PODNOŠENJE PRIJAVE:**

Prijave se podnose isključivo elektronski, putem portala [www.ntpark.me](http://www.ntpark.me) na kojem su dostupni svi potrebni obrasci za prijavljivanje.

* 1. Popunjen Prijavni obrazac definisan ovim Javnim pozivom dostupan je na web stranici [www.ntpark.me](http://www.ntpark.me).
	2. Ostala dokumentacija:
* Rješenje o registraciji od strane nadležnog organa;
* Statut Društva;
* Izvod iz kaznene evidencije za zakonskog zastupnika;
* Potvrda da redovno izvršavaju obaveze plaćanja poreza i doprinosa na lična primanja, poreza na dobit pravnih lica i poreza na dodatu vrijednost (ukoliko su PDV obaveznici), odnosno redovno izmiruju reprogramirane poreske obaveze;
* Finansijski iskazi za posljednje dvije godine;
* Reference organizacije;
* Rješenje ministarstva nadležnog za poslove inovacija o upisu u Registar inovacione djelatnosti (u slučaju da je Podnosilac prijave upisan u Registar).
* Biografije odgovornih lica (izvršni direktor, predsjednik odbora direktora, predsjednik skupštine društva i sl.);
* Plan aktivnosti organizacije za period od 5 godina;
* Plan aktivnosti sa definisanim uslugama za podršku stanarima NTP CG bez naknade.
1. **ROKOVI I NAČIN PRIJAVLJIVANJA**

Prijave se podnose isključivo elektronski na web stranici NTP CG – www.ntpark.me. Nakon procesa evaluacije, dokumentaciju je potrebno dostaviti u originalu ili notarski ovjerenu, koja ne smije biti starija od 3 mjeseca.

Javni poziv je otvoren zaključno sa 31.08.2024. godine.

Sve informacije u vezi sa Javnim pozivom se mogu dobiti na web stranici NTP CG ili slanjem upita na email adresu: javnipoziv@ntpark.me.

1. **EVALUACIJA I SELEKCIJA** **PRIJAVA**

Nakon isteka roka za prijavu na Javni poziv, sve aplikacije prolaze kroz administrativnu provjeru popunjenog prijavnog obrasca i priložene dokumentacije definisane u tački 5.2. Ukoliko su zadovoljeni svi uslovi Javnog poziva, prijava se prosleđuje ***Komisiji za evaluaciju prijava*** na ocjenjivanje. Svi podnosioci prijava koji ne prođu administrativnu provjeru biće obaviješteni na mail adresu sa koje su dostavili prijavu.

Svi podaci navedeni u obrascima i dokumentima koji su podnijeti uz prijavu na Javni poziv tretiraće se kao povjerljivi, izuzev onih podatka koji su javno dostupni.

Ocjenjivanje prispjelih prijava će obavljati *Komisija za evaluaciju prijava pristiglih po osnovu Javnih poziva za prijem stanara u NTP CG* u skladu sa *Pravilnikom o bližim kriterijumima za obrazovanje i način rada Komisije* *za evaluaciju prijava po osnovu Javnih poziva za prijem stanara.*

Nakon završenog procesa ocjenjivanja od strane Komisije, podnosioci prijava će dobiti obavještenje o rezultatu evaluacije njihovih prijava u formi evaluacionog izvještaja na mail adresu sa koje su dostavili prijavu, dok će Evaluaciona lista prijava sa brojem poena biti objavljena na web sajtu NTP CG.

Podnosioci prijava koji ostvare više od 70 poena dobiće priliku da uđu u pregovarački proces o definisanju obima infrastrukturne podrške iz tačke 3.1. ovog poziva. Podnosioci prijava sa većim brojem evolucionih poena imaće prednost u procesu pregovaranja za status stanara u NTP CG, uzimajući u obzir dostupnost kapaciteta infrastrukturne podrške.

Ugovori sa podnosiocima prijava će se zaključivati sukcesivno, u skladu sa rezultatima pregovaračkog procesa.

Pozitivno ocijenjeni podnosioci prijava koji zbog ograničenosti kapaciteta infrastrukturne podrške, ne budu u mogućnosti da zaključe Ugovor o članstvu u NTP CG, dobiće mogućnost da zaključe Ugovor kao virtuelni stanari u NTP CG.

* 1. Kriterijumi selekcije članova

|  |  |
| --- | --- |
| OPŠTI USLOVI (ELIMINATORNI) |  |
| * Administrativna provjera obrasca i dokumentacije
 | **DA / NE** |
| * Prijava podnosioca je ostvarila 70 i više poena
 | **DA / NE** |
| * Dokaz da se protiv pravnog lica ne vode postupci likvidacije ili stečaja, nije im izrečena mjera trajne ili privremene zabrane obavljanja poslovne djelatnosti
 | **DA / NE** |
| * Dokaz da pravno lice redovno izvršava obaveze plaćanja poreza i doprinosa na lična primanja, poreza na dobit pravnih lica i poreza na dodatu vrijednost, odnosno redovno izmiruje reprogramirane poreske obaveze
 | **DA / NE** |
| * Tehnički i logistički zahtjevi podnosioca prijave odgovaraju infrastrukturnim mogućnostima NTP-a
 | **DA / NE** |

|  |  |  |
| --- | --- | --- |
| Prioritet kriterijuma | Kriterijumi selekcije | Broj poena |
| **1** | **AKTIVNOSTI I USLUGE ZA NTP CG I ČLANOVE NTP CG** | **40** |
| *1.1.* | *Komplementarnost aktivnosti i usluga sa potrebama članova NTP CG* | *0 – 20* |
| *1.2.* | *Komplementarnost aktivnosti i usluga sa ciljevima NTP CG* | *0 – 20* |
| **2** | **ORGANIZACIJA - REFERENCE** | **25** |
| *2.1.* | *Broj članica – postojećih korisnika usluga* | *0 – 10* |
| *2.2.* | *Reference organizacije* | *0 – 15* |
| **3** | **PREDLOŽENI MODEL SARADNJE** | **15** |
| *3.1.* | *Benefiti za NTP CG i članove NTP CG* | *0 – 15* |
| **4** | **LJUDSKI RESURSI**  | **10** |
| *4.1.* | *Uspostavljen i razvijen multidisciplinarni tim (min. 5 zaposlenih)* | *1 – 10* |
| **5** | **UTICAJ NA DRUŠTVENU ZAJEDNICU** | **5** |
| **6** | **Upis u Registar inovacione djelatnosti - infrastruktura** | **5** |
| UKUPNO | 100 |

1. **OPŠTE INFORMACIJE**

Javni poziv je dostupan na internet adresi [www.ntpark.me](http://www.ntpark.me) i otvoren zaključno sa 31.08.2024. godine.

Informacije u vezi sa Javnim pozivom se mogu dobiti slanjem upita na adresu: javnipoziv@ntpark.me, ili putem telefona + 382 20 270 777 svakog radnog dana od 10.00 do 15.00h.